รถไฟฟ้า EV ลุยน้ำได้ไหม ใช้งานหน้าฝนปลอดภัยแค่ไหน?

รถยนต์ไฟฟ้า (EV) สามารถวิ่งลุยน้ำท่วมได้ในระดับหนึ่งอย่างปลอดภัย เนื่องจากชิ้นส่วนไฟฟ้าแรงสูงและชุดแบตเตอรี่หลักได้รับการออกแบบให้มีการซีลอย่างแน่นหนาและมีมาตรฐานการกันน้ำในระดับสูง (IP Rating) อย่างไรก็ดี ก่อนนำรถยนต์ไฟฟ้าลุยน้ำท่วมทุกครั้ง เจ้าของรถยนต์ควรทราบขีดจำกัดและข้อควรระวังเพื่อหลีกเลี่ยงความเสียหายร้ายแรงต่อระบบไฟฟ้าของรถยนต์เช่นกัน

รถยนต์ไฟฟ้าลุยน้ำท่วมได้ไหม?

ความกังวลเกี่ยวกับการใช้รถยนต์ไฟฟ้าในช่วงฤดูฝน โดยเฉพาะเมื่อต้องเผชิญกับสถานการณ์น้ำท่วมฉับพลัน เป็นประเด็นที่คนไทยจำนวนมากให้ความสำคัญและมักนำมาเป็นข้อพิจารณาในการตัดสินใจซื้อรถไฟฟ้า (EV) เนื่องจากกลัวว่ารถยนต์ไฟฟ้าจะดับกลางทาง หรือเกิดไฟฟ้าลัดวงจร

แต่ในความเป็นจริงแล้ว วิศวกรรมของรถยนต์ไฟฟ้าในปัจจุบันได้รับการพัฒนาให้มีความปลอดภัยสูงกว่าที่หลายคนคิด สามารถรับมือกับสภาพอากาศและน้ำท่วมได้ดีหากใช้งานอย่างเข้าใจ

สำหรับในกรณีน้ำท่วม รถยนต์ไฟฟ้าสามารถขับลุยน้ำท่วมได้ แต่ต้องไม่เกินระดับที่กำหนด ซึ่งโดยทั่วไปจะสูงกว่ารถยนต์สันดาป เนื่องจากชุดแบตเตอรี่ (Battery Pack) ถูกติดตั้งในตำแหน่งที่ต่ำและได้รับการปกป้องด้วยมาตรฐานกันน้ำระดับสูง

โดยส่วนใหญ่แล้ว ผู้ผลิตจะออกแบบให้รถยนต์ไฟฟ้าสามารถลุยน้ำได้ลึกถึงประมาณ 30−50 เซนติเมตร หรือระดับที่ต่ำกว่าขอบประตูเล็กน้อย ซึ่งเป็นระดับที่น้ำท่วมไม่ถึงชุดแบตเตอรี่หลักและชิ้นส่วนไฟฟ้าแรงสูงที่สำคัญ

นอกจากนี้ รถยนต์ไฟฟ้ายังไม่มีท่อไอดี (Air Intake) และท่อไอเสียเหมือนกับรถยนต์สันดาป ซึ่งมีความเสี่ยงที่น้ำจะเข้าสู่เครื่องยนต์ผ่านท่อไอดี ทำให้เครื่องยนต์เสียหายอย่างรุนแรงได้ (Water Lock)

ที่สำคัญ ระบบไฟฟ้าแรงสูงในรถยนต์ไฟฟ้านั้นได้รับการซีลอย่างแน่นหนา โดยเฉพาะชิ้นส่วนสำคัญ เช่น ชุดแบตเตอรี่ (Battery) มอเตอร์ไฟฟ้า และ Inverter ทั้งหมดจะได้รับการซีลป้องกันน้ำและฝุ่นในระดับ IP67 หรือสูงกว่า ซึ่งหมายความว่าสามารถจมอยู่ใต้น้ำชั่วคราวได้โดยน้ำไม่ซึมเข้า

ข้อควรปฏิบัติหากจำเป็นต้องลุยน้ำท่วม

ประเมินระดับน้ำ โดยไม่ควรลุยน้ำที่สูงเกินขีดจำกัดที่คู่มือรถกำหนด หรือระดับน้ำที่สูงเกินกึ่งกลางของล้อ

ขับขี่ช้าๆ ด้วยความเร็วต่ำ เพื่อลดคลื่นน้ำที่อาจกระเซ็นไปยังชิ้นส่วนที่ไม่ได้รับการป้องกันเต็มที่ และช่วยให้รถยึดเกาะถนนได้ดี

ตรวจสอบรถยนต์หลังลุยน้ำ โดยเมื่อพ้นจากพื้นที่น้ำท่วมแล้ว ควรนำรถเข้าตรวจสอบที่ศูนย์บริการทันทีเพื่อตรวจเช็กความชื้นที่อาจตกค้างในระบบเบรก ระบบขับเคลื่อน และชุดแบตเตอรี่ แม้จะมีมาตรฐานกันน้ำแต่การตรวจสอบเพื่อความมั่นใจเป็นสิ่งสำคัญอย่างยิ่งต่อความปลอดภัยของรถยนต์ไฟฟ้าในระยะยาว

จอดรถยนต์ไฟฟ้าตากฝนได้หรือเปล่า?

การจอดรถยนต์ไฟฟ้าตากฝนสามารถทำได้อย่างปลอดภัย โดยไม่มีความเสี่ยงต่อความเสียหายของระบบไฟฟ้าหรือการเกิดไฟฟ้าลัดวงจร เนื่องจากตัวถังรถยนต์ไฟฟ้าทั้งหมดได้รับการออกแบบให้มีมาตรฐานการป้องกันน้ำและสภาพอากาศที่เหมาะสมกับการใช้งานทั่วไป

รถยนต์ไฟฟ้าเสี่ยงโดนฟ้าผ่าหรือเปล่า?
รู้หรือไม่? ไม่ว่าจะเป็นรถยนต์ไฟฟ้า หรือ รถยนต์สันดาป ล้วนออกแบบมาภายใต้หลักการของ “ฟาราเดย์เคจ” (Faraday Cage)
โดยหากฟ้าผ่าลงที่ตัวรถ กระแสไฟฟ้าจะวิ่งไปตามพื้นผิวโลหะด้านนอกของรถก่อนที่จะลงสู่พื้นดิน โดยมีตัวถังรถยนต์ทำหน้าที่เป็นโลหะทำหน้าที่เป็นกรงนำไฟฟ้า ทำให้เมื่อฟ้าผ่าลงมาที่รถยนต์ ก็จะไม่ส่งผลกระทบต่อห้องโดยสาร หรือ ผู้ที่อยู่ภายในรถยนต์
ด้วยเหตุนี้ ไม่ว่าจะเป็นรถยนต์สันดาปหรือรถยนต์ไฟฟ้า ผู้ขับขี่และผู้โดยสารจะยังคงปลอดภัยภายในตัวรถในกรณีที่เกิดฟ้าผ่านั่นเอง

ข้อควรระวังในการจอดรถยนต์ไฟฟ้าหน้าฝน

หลีกเลี่ยงการจอดในพื้นที่ต่ำ หรือ ทางลาด เพื่อลดความเสี่ยงหากเกิดน้ำท่วมฉับพลัน ที่น้ำอาจสูงเกินระดับที่รถไฟฟ้ารับได้

หลีกเลี่ยงใต้ต้นไม้ใหญ่ เนื่องจากกิ่งไม้อาจหักลงมาสร้างความเสียหายต่อตัวถังหรือชุดสายไฟแรงต่ำของรถยนต์ไฟฟ้าได้

ปิดฝาครอบพอร์ตชาร์จให้สนิท อย่าลืมตรวจสอบให้แน่ใจว่าฝาครอบช่องชาร์จถูกปิดอย่างถูกต้องเพื่อป้องกันการสะสมของน้ำหรือสิ่งสกปรก

ชาร์จรถยนต์ไฟฟ้าตอนฝนตกอันตรายหรือไม่?

การชาร์จรถยนต์ไฟฟ้าขณะฝนตกสามารถทำได้อย่างปลอดภัยภายใต้การใช้งานอุปกรณ์ที่ได้มาตรฐานและไม่ชำรุดเสียหาย เนื่องจากทั้งตัวรถยนต์ไฟฟ้า สถานีชาร์จ และสายชาร์จได้รับการออกแบบให้มีคุณสมบัติกันน้ำและกันฝุ่นในระดับมาตรฐานสากล (IP Rating)

โดยทั่วไปแล้ว สายชาร์จและพอร์ตชาร์จจะมีมาตรฐานกันน้ำไม่ต่ำกว่า IP55 (ป้องกันน้ำที่ฉีดจากทุกทิศทาง) หรือ IP67 (ป้องกันน้ำท่วมชั่วคราว)

นอกจากนี้ ระบบชาร์จรถยนต์ไฟฟ้ายังสามารถตรวจจับการเชื่อมต่ออย่างละเอียดก่อนที่จะจ่ายไฟฟ้าแรงสูงเข้าสู่รถยนต์ โดยหากมีการตรวจพบความผิดปกติ เช่น ความชื้นสูงผิดปกติหรือความต้านทานต่ำ ระบบจะตัดการจ่ายไฟทันทีเพื่อป้องกันไฟฟ้าลัดวงจรและความเสี่ยงต่ออันตราย

ข้อควรระวังตอนชาร์จรถไฟฟ้ากลางฝน

ตรวจสอบความเสียหายของอุปกรณ์ ห้ามใช้สายชาร์จหรือหัวชาร์จที่มีรอยแตก รอยไหม้ หรือชำรุดเสียหาย โดยเฉพาะบริเวณขั้วต่อที่สัมผัสกับพอร์ตชาร์จ

หลีกเลี่ยงการสัมผัสจุดชาร์จโดยตรงกับน้ำ ถึงแม้จะปลอดภัย แต่แนะนำให้พยายามหลีกเลี่ยงการสัมผัสหัวชาร์จหรือพอร์ตชาร์จด้วยมือที่เปียกโดยไม่จำเป็น เพื่อป้องกันอันตรายจากไฟฟ้าแรงสูง

หากชาร์จที่สถานีสาธารณะ (DC Fast Charger) ให้สังเกตบริเวณหัวชาร์จว่ามีน้ำขังอยู่หรือไม่ หากมี ควรเลือกใช้หัวชาร์จอื่น หรือแจ้งเจ้าหน้าที่ให้เข้ามาตรวจสอบ

สรุป! อุปกรณ์รถยนต์ไฟฟ้ากันน้ำได้แค่ไหน?

อุปกรณ์ไฟฟ้าแรงสูงในรถยนต์ไฟฟ้าได้รับการออกแบบและผลิตภายใต้มาตรฐานความปลอดภัยสูงสุดในการกันน้ำ โดยอุปกรณ์แต่ละส่วนจะสามารถกันน้ำ ฝุ่น และสิ่งสกปรกได้เบื้องต้น ดังนี้

อุปกรณ์สำคัญ | มาตรฐานการป้องกัน | ข้อควรรู้และใช้งานหน้าฝน
ชุดแบตเตอรี่ (Battery Pack) | IP67 – IP68 (สูงสุด) | เป็นส่วนที่ซีลแน่นหนาที่สุด เพื่อป้องกันความเสียหายจากน้ำและฝุ่น
มอเตอร์ไฟฟ้า (Electric Motor) | IP67 | ได้รับการซีลอย่างดี ป้องกันความเสียหายจากน้ำได้
พอร์ตชาร์จ (Charging Port) | IP55 – IP67 | ปลอดภัยในการเสียบชาร์จกลางฝน แต่ควรปิดฝาครอบให้แน่นเมื่อไม่ได้ใช้งาน
สายไฟแรงสูง | มีฉนวนหุ้มหนาแน่นและซีลกันน้ำ | การตรวจสอบหลังการชนหรือหลังลุยน้ำท่วมสูงมากเป็นสิ่งสำคัญ

อย่างไรก็ดี แม้รถยนต์ไฟฟ้าจะสามารถลุยน้ำท่วมได้ ตลอดจนมีมาตรฐานการป้องกันที่หนาแน่น แต่เจ้าของรถยนต์ยังต้องขับขี่ด้วยความปลอดภัยและความไม่ประมาท หากเจอน้ำท่วมอยู่ในระดับที่สูง การเลือกขับขี่รถยนต์ไฟฟ้าด้วยเส้นทางอื่นก็ยังคงเป็นทางเลือกที่ดีกว่า ทั้งนี้เพื่อเป็นการดูแลรักษารถยนต์ไฟฟ้า และป้องกันเหตุฉุกเฉินอย่างรถยนต์ไฟฟ้าดับด้วย

รถยนต์ไฟฟ้าปลอดภัยสูงแม้ใช้งานหน้าฝน คลายความกังวลเรื่องลุยน้ำท่วม ชาร์จไฟกลางฝน และความเสี่ยงฟ้าผ่า แต่เพื่อความมั่นใจมากขึ้น ผู้ใช้ควรใส่ใจเรื่องการติดตั้งและใช้งานอุปกรณ์ชาร์จที่ได้มาตรฐาน หากคุณกำลังวางแผนติดตั้ง EV Charger ที่บ้าน สามารถอ่านรายละเอียดเพิ่มเติมได้ที่ บทความนี้

แต่นอกจากจะขับขี่ด้วยความระมัดระวังแล้ว โดยเฉพาะอย่างยิ่งในช่วงหน้าฝนนี้ อย่าลืมวางแผนประกันรถยนต์ไฟฟ้าให้ดี เพื่อเป็นตัวช่วยคุ้มครองความเสี่ยงด้านอุบัติเหตุด้วยเช่นกัน โดยคุณสามารถเริ่มวางแผนได้ง่ายๆ ที่ซันเดย์ มาพร้อมกับแผนรถยนต์ไฟฟ้าที่คุณออกแบบเองได้ เช็กเบี้ยง่ายๆ แค่ “เลือกรุ่นรถยนต์” และ “กรอกวันเดือนปีเกิด และ รหัสไปรษณีย์ที่อยู่ปัจจุบัน”